KAKO LAHKO POMAGAMO OTROKU, KI SE ŠE UČI BRATI?

**»Najboljši bralci prihajajo iz naročja staršev.«**

(Emilie Buchwald)

Danes vemo, da branje ugodno vpliva na otrokov vsestranski, intelektualni, čustveni, socialni razvoj, spodbuja njegov govor, domišljijo, mu budi radovednost; branje otroku omogoča pridobivanje izkušenj z različnimi besedami, načini uporabe jezika, ritma in zvoka.

Slovenska promotorka branja, Tilka Jamnik, pravi, da je branje dejanje in dajanje ljubezni. Tako otroka uvajamo v svet branja, v svet leposlovja in znanja, obenem pa se poglabljajo čustvene vezi med otrokom in odraslim, ki mu bere.

Vsi starši si želimo, da bi naši otroci dobro brali in ostali bralci za vse življenje; ker se zavedamo pomena branja, ker vemo, kaj pomeni dobro usvojena tehnika branja, pa ne samo za uporabo pri slovenskem jeziku, ampak tudi pri vseh ostalih predmetih.

**Nekaj namigov, kako lahko pomagamo otroku:**

* Vzamemo ga v naročje, ko bere. V objemu se bo počutil varno in sproščeno ter se zavedal, da ste si vzeli čas samo zanj.
* Če se ne more sam odločiti za knjigo, mu pomagajte najti primerno.
* Za začetek lahko mogoče izberete slikopise. To so besedila, v katerih so namesto besede vključene slikice. Otrok mora besedilu slediti, kljub temu pa ima zaradi slikic občutek, da je branje lažje.
* Branje naj postane vsakodnevna rutina. Dovolj je deset minut. Naj bo za to v stanovanju namenjen poseben prostor, ki vzbuja prijetne občutke tako otroku kot vam.
* **Tekst, ki ga izbereta, naj bo kratek.** Če otrok že tako ali tako ne mara knjig in branja, se preplaši, če predenj postavite dolgo besedilo. Če se daljšemu tekstu ne morete izogniti, lahko nekaj vrstic preberete vi, nekaj otrok.
* **Mogoče mu besedilo najprej preberete vi. Tako mu bo tekst že znan in se bo med vrsticami lažje znašel.**
* **Skupaj berita recepte, ko pečeta pecivo; preberita nakupovalni seznam, urnik dnevnih opravil …možnosti je veliko. Otrok bo bral, ne da bi se tega sploh zavedal.**
* **Zaradi lažje orientacije v besedilu naj pri branju uporablja prstek.**
* Za branje si vzemite čas in bodite potrpežljivi.
* Ko je zgodbice konec, se o njej pogovarjajte z otrokom.

Želim vama veliko užitkov ob branju.

Knjižničarka